En vindmølle på Mors har siden ved 22-tiden søndag aften drejet noget hurtigere rundt, end hvad godt er. Politiet har lavet en sikkerhedsafstand på 150 meter, og lige nu er der ikke meget andet at gøre end at vente. - Vi kan ikke gøre mere, som det ser ud nu, før vinden har lagt sig. Så kan vi måske komme op i møllen og se, om vi kan få den bremset, siger Gert Nygaard Laursen GNL-Service A/S. Det er GNL-Service, der står for at servicere den 30 meter høje vindmølle fra 1986, som står på hjørnet mellem Næssundvej og Vildsundvej på Mors. - Det er en speciel mølletype at komme op i toppen af, så det skal være helt vindstille, før vi tør komme derop. Artiklen fortsætter under videoen... Ingen fare lige nu Selv om vejen ud for møllen er spærret, og sikkerhedsafstanden er stor, så er der ifølge GNL-Service ingen fare på færde lige nu. - Som det ser ud nu, er der ikke store chancer for, at der sker noget. Den holder den nogenlunde nede i omdrejningerne med vingebremserne, siger Gert Nygaard Laursen. Det er politiet og beredskabet, der afgør, hvad der skal ske - om de vil lade møllen stå og køre, ind til vinden lægger sig. For at være på den sikre side har de spærret Næssundvej, og det vil den være lang tid endnu. - Vinden skal være med os, og den ser ikke ud til at falde de næste par dage, så ind til videre er det status quo, at der er afspærret, siger Jens Claumarch, vagtchef hos Midt- og Vestjyllands Politi. Mølle i god stand Den over 30 år gamle vindmølle blev sidst serviceret i august og skal det igen i februar. - Standen er efter de forskrifter, der er i serviceskemaet. Den har gjort det godt, men det er træls, den skal lade livet på denne måde, siger Gert Nygaard Laursen. Ville det have været mere forsvarligt at have pillet den ned for nogle år siden? - Det er svært at sige. Det synes jeg ikke, man kan lave en konklusion på. En lignende mølle løb også løbsk i samme område i januar 2015. Efter cirka et døgn i løbsk tempo endte det dengang med, at møllehus og vinger blev revet løs og faldt ned. Vingerne splintredes, og vingestykker røg 35 meter væk fra møllen.

Opsummering:
Det skal være helt vindstille, før den løbske vindmølle på Mors kan blive stoppet.